Forslag til Rådets forordning (EF) om ændring af Rådets forordning (EF) nr. 40/94 af 20. december 1993 om EF-varemærker med henblik på Det Europæiske Fællesskabs tiltrædelse af protokollen til Madrid-arrangementet om den internationale registrering af varemærker vedtaget i Madrid den 27. juni 1989 (96/C 300/09) KOM(96) 372 endelig udg. - 96/0198(CNS)

(Forelagt af Kommissionen den 25. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Europa-Kommissionen,

under henvisning til udtalelse fra Europa-Parlamentet, og

under henvisning til udtalelse fra Det Økonomiske og Sociale Udvalg,

ud fra følgende betragtninger:

Rådets forordning (EF) nr. 40/94 af 20. december 1993 om EF-varemærket (»EF-varemærkeforordningen«) (1), som blev vedtaget på grundlag af traktatens artikel 235, tog sigte på at virkeliggøre et funktionsdygtigt indre marked, der byder på betingelser svarende til dem, som findes på et nationalt marked; for at virkeliggøre et sådant marked, som i stigende grad kan fungere som et indre marked, blev der ved denne forordning indført en fællesskabsordning for varemærker, som giver virksomhederne ret til efter en og samme fremgangsmåde at opnå EF-varemærker, som nyder ensartet beskyttelse og har retsvirkning på hele Fællesskabets område;

den 27. juni 1989 blev protokollen til Madrid-arrangementet om international registrering af varemærker (i det følgende benævnt »Madrid-protokollen«) vedtaget i Madrid af den diplomatiske konference, der blev nedsat med henblik på dens undertegnelse;

Madrid-protokollen blev vedtaget med det formål at få indført en række nye elementer i det system for international registrering af varemærker, der blev etableret med Madrid-arrangementet om international registrering af varemærker af 14. april 1891, som senere ændret (i det følgende benævnt »Madrid-arrangementet«) (2),

en af de vigtigste nyskabelser i Madrid-protokollen i forhold til Madrid-arrangementet findes i protokollens artikel 14, der åbner mulighed for, at en mellemstatslig organisation, der har en regional varemærkemyndighed til registrering af varemærker med virkning på organisationens territorium, kan tiltræde Madrid-protokollen;

Madrid-protokollen trådte i kraft den 1. december 1995 med virkning fra den 1. april 1996, hvor også EF-varemærkesystemet trådte i kraft;

EF-varemærkesystemet og det internationale registreringssystem, der blev indført ved Madrid-protokollen, er indbyrdes komplementære; for at sætte virksomhederne i stand til at udnytte fordelene ved EF-varemærket via Madrid-protokollen og omvendt er det nødvendigt at give ansøgere om og indehavere af EF-varemærker mulighed for at ansøge om international beskyttelse af deres varemærker ved at indgive en international ansøgning efter Madrid-protokollen og omvendt give indehavere af en international registrering efter Madrid-protokollen mulighed for at ansøge om beskyttelse af deres varemærke efter EF-varemærkesystemet;

en sådan sammenkædning mellem EF-varemærkesystemet og det internationale registreringssystem efter Madrid-protokollen kan fremme en harmonisk udvikling af økonomiske aktiviteter, eliminere konkurrenceforvridninger og virke omkostningseffektivt, ligesom det kan fremme et mere integreret og velfungerende indre marked; for at EF-varemærkesystemet kan blive mere attraktivt, er det derfor nødvendigt, at Fællesskabet tiltræder Madrid-protokollen;

af de ovennævnte årsager har Rådet efter forslag fra Kommissionen (3) godkendt Madrid-protokollen og bemyndiget Rådets formand til at deponere tiltrædelsesinstrumentet hos generaldirektøren for Verdensorganisationen for Intellektuel Ejendomsret (WIPO) fra den dato, hvor Rådet har vedtaget de foranstaltninger, der er nødvendige for, at Det Europæiske Fællesskabs tiltrædelse af Madrid-protokollen kan få virkning; disse foranstaltninger fastsættes i nærværende forordning;

disse foranstaltninger bør indpasses i EF-varemærkeforordningen ved indføjelse af et nyt afsnit om »International registrering af varemærker«; retsgrundlaget for dette forslag må derfor være det samme som retsgrundlaget for EF-varemærkeforordningen, dvs. traktatens artikel 235;

det er nødvendigt at fastsætte regler om indgivelse af internationale ansøgninger til WIPO's Internationale Bureau via Kontoret for Harmonisering på Det Indre Marked (varemærker og mønstre) (»Harmoniseringskontoret«);

de regler og procedurer, der gælder for internationale registreringer, hvor Det Europæiske Fællesskab designeres, bør i princippet være de samme som dem, der gælder for ansøgninger om EF-varemærker og beskyttelse af EF-varemærker; i overensstemmelse med dette princip bør internationale registreringer, hvor Det Europæiske Fællesskab designeres, underkastes en undersøgelse af, hvorvidt der foreligger absolutte hindringer for registrering, og der bør foretages søgning i EF-varemærkeregistret og varemærkeregistrene i de medlemsstater, der har underrettet Harmoniseringskontoret om, at de ønsker at foretage sådan søgning, ligesom der bør kunne rejses indsigelse mod dem på samme måde som for bekendtgjorte EF-varemærker; internationale registreringer, hvor Det Europæiske Fællesskab designeres, bør underlægges samme regler om brug og ugyldighed som EF-varemærker; sådanne internationale registreringer bør kunne konverteres til nationale varemærkeansøgninger eller til territoriale udstrækninger til medlemsstater, der har tiltrådt Madrid-protokollen eller Madrid-arrangementet, når sådanne internationale registreringer nægtes eller ophører med at gælde -

VEDTAGET FØLGENDE FORORDNING:

Artikel 1

Rådets forordning (EF) nr. 40/94 af 20. december 1993 om EF-varemærker ændres således:

a) Følgende afsnit indføjes efter afsnit XII:

»AFSNIT XIII

INTERNATIONAL REGISTRERING AF VAREMÆRKER

FØRSTE AFDELING

ALMINDELIGE BESTEMMELSER

Artikel 140

De gældende bestemmelser

Medmindre andet er fastsat i dette afsnit eller i protokollen til Madrid-arrangementet om den internationale registrering af varemærker, der blev vedtaget i Madrid den 27. juni 1989 (herefter benævnt »Madrid-protokollen«), eller i de regler, der er vedtaget på grundlag af Madrid-protokollen, finder denne forordning med tilhørende gennemførelsesforordninger, der er vedtaget i henhold til artikel 159, anvendelse med de fornødne tilpasninger på ansøgninger om international registrering, der indgives i henhold til Madrid-protokollen (herefter benævnt »internationale ansøgninger«), og som er baseret på en ansøgning om et EF-varemærke eller et EF-varemærke samt på registreringer af varemærker i det internationale register, der føres af Det Internationale Bureau under Verdensorganisationen for Intellektuel Ejendomsret (i det følgende benævnt henholdsvis »internationale registreringer« og »Det Internationale Bureau«), og hvor Det Europæiske Fællesskab er designeret.

ANDEN AFDELING

INTERNATIONAL REGISTRERING PÅ GRUNDLAG AF EN ANSØGNING OM ET EF-VAREMÆRKE ELLER PÅ GRUNDLAG AF ET EF-VAREMÆRKE

Artikel 141

Indgivelse af en international ansøgning

1. Internationale ansøgninger, jf. artikel 3 i Madrid-protokollen, der er baseret på en ansøgning om et EF-varemærke eller et EF-varemærke, skal indgives til Harmoniseringskontoret.

2. Dersom der anmodes om en international registrering på grundlag af et EF-varemærke, og den internationale ansøgning er indgivet før varemærket er registreret som et EF-varemærke, skal den internationale ansøgning anses for modtaget på EF-varemærkets registreringsdato.

Artikel 142

Den internationale ansøgnings form og indhold

1. Den internationale ansøgning kan indgives på et hvilket som helst sprog, der er tilladt i henhold til Madrid-protokollen, forudsat at det er et af Harmoniseringskontorets sprog. Det sprog, hvorpå ansøgningen er affattet, skal være behandlingssprog ved Kontoret.

2. Ved indgivelse af en international ansøgning erlægges der et gebyr til Harmoniseringskontoret. I de i artikel 141, stk. 2, nævnte tilfælde forfalder gebyret til betaling på registreringsdatoen. Ansøgningen anses ikke for indgivet, før de fornødne gebyrer er betalt.

3. Den internationale ansøgning skal opfylde de betingelser, der er fastsat i gennemførelsesforordningen.

Artikel 143

Tilførsler til sagsakten og i registret

1. Datoen og nummeret på den internationale registrering, der er baseret på en EF-varemærkeansøgning, skal anføres i ansøgningsakterne. Dersom ansøgningen resulterer i et EF-varemærke, skal datoen og nummeret på den internationale registrering indføres i registret.

2. Datoen og nummeret på en international registrering, der er baseret på et EF-varemærke, skal indføres i registret.

Artikel 144

Begæring om »territorial udstrækning« fremsat efter den internationale registrering

En begæring om territorial udstrækning, der fremsendes efter den internationale registrering, jf. artikel 3 ter, stk. 2, i Madrid-protokollen, skal indgives via Harmoniseringskontoret. Begæringen indgives på det sprog, som den internationale ansøgning er affattet på.

Artikel 145

Internationale gebyrer

Gebyrer, der skal erlægges til Det Internationale Bureau i henhold til Madrid-protokollen, skal indbetales direkte til bureauet.

TREDJE AFDELING

INTERNATIONALE REGISTRERINGER, HVOR DET EUROPÆISKE FÆLLESSKAB ER DESIGNERET

Artikel 146

Virkningerne af internationale registreringer, hvor Det Europæiske Fællesskab er designeret

1. En international registrering, hvor Det Europæiske Fællesskab er designeret, skal fra registreringsdatoen, jf. artikel 3, stk. 4, i Madrid-protokollen, eller fra den dato, hvor Det Europæiske Fællesskab efterfølgende blev designeret, jf. artikel 3 ter, stk. 2, i Madrid-protokollen, have den samme virkning som en EF-varemærkeansøgning.

2. Hvis der ikke er meddelt afslag, jf. artikel 1, stk. 1 og 2 i Madrid-protokollen, eller dersom et afslag er blevet tilbagekaldt, har den internationale registrering af et varemærke, hvor Det Europæiske Fællesskab er designeret, samme virkning - regnet fra den under stk. 1 nævnte dato - som et registreret EF-varemærke.

3. Med henblik på anvendelsen af artikel 9, stk.3, gælder, at en bekendtgørelse af den internationale registrering, hvori Det Europæiske Fællesskab er designeret, jf. artikel 147, stk. 1, træder i stedet for en bekendtgørelse af en EF-varemærkeansøgning, og at en bekendtgørelse i henhold til artikel 147, stk. 2, træder i stedet for en bekendtgørelse af det registrerede EF-varemærke.

Artikel 147

Bekendtgørelse

1. Harmoniseringskontoret skal bekendtgøre registreringsdatoen for et varemærke, hvor Det Europæiske Fællesskab er designeret, jf. artikel 3, stk. 4, i Madrid-protokollen, eller den dato, hvor Det Europæiske Fællesskab efterfølgende er blevet designeret, jf. artikel 3 ter, stk. 2, i Madrid-protokollen, samt bekendtgøre det internationale registreringsnummer og den dato, hvor en sådan registrering er blevet bekendtgjort i den tidende, som Det Internationale Bureau offentliggør.

2. Er der ikke blevet meddelt afslag på beskyttelse af en international registrering, hvor Det Europæiske Fællesskab er designeret, jf. artikel 5, stk. 1 og 2, i Madrid-protokollen, eller hvis et afslag er blevet tilbagekaldt, skal Harmoniseringskontoret bekendtgøre dette sammen med det internationale registreringsnummer og i givet fald den dato, hvor en sådan registrering er blevet bekendtgjort i den tidende, som Det Internationale Bureau offentliggør.

Artikel 148

Anciennitet

Ansøgere om og indehavere af en international registrering, hvor Det Europæiske Fællesskab er designeret, kan i den internationale ansøgning eller direkte over for Harmoniseringskontoret påberåbe sig den anciennitet, der knytter sig til et ældre varemærke, der er registreret i en medlemsstat, herunder et varemærke, der er registreret i Benelux-landene eller registreret i henhold til et internationalt arrangement, der har virkning i en medlemsstat, således som fastsat i artikel 34 og 35.

Artikel 149

Undersøgelse af absolutte hindringer for registrering

1. Internationale registreringer, hvor Det Europæiske Fællesskab er designeret, skal gøres til genstand for en undersøgelse af absolutte hindringer for registrering på samme måde som EF-varemærkeansøgninger.

2. Beskyttelse af en international registrering må ikke nægtes, før indehaveren af den internationale registrering har haft lejlighed til at give afkald på eller begrænse beskyttelsen for Det Europæiske Fællesskabs vedkommende eller har haft lejlighed til at fremkomme med sine bemærkninger.

3. Nægtelse af beskyttelse træder i stedet for et afslag på en EF-varemærkeansøgning.

4. Dersom beskyttelse af en international registrering er nægtet ved en endelig afgørelse i henhold til denne artikel, eller dersom indehaveren af den internationale registrering har givet afkald på beskyttelse for Det Europæiske Fællesskabs vedkommende, jf. stk. 2, tilbagebetaler Harmoniseringskontoret indehaveren af den internationale beskyttelse en del af det gebyr, der er erlagt i henhold til gennemførelsesforordningen.

Artikel 150

Søgning

1. Når Harmoniseringskontoret har modtaget en meddelelse om en international registrering, hvor Det Europæiske Fællesskab er designeret, skal det udarbejde en EF-søgningsrapport, jf. artikel 39, stk. 1.

2. Når Harmoniseringskontoret har modtaget en meddelelse om en international registrering, hvor Det Europæiske Fællesskab er designeret, skal det fremsende en kopi heraf til de enkelte medlemsstaters centrale myndigheder for industriel ejendomsret, jf. artikel 39, stk. 2.

3. Artikel 39, stk. 3, 4 og 5 finder anvendelse med de fornødne tilpasninger.

4. Harmoniseringskontoret skal give indehavere af ældre EF-varemærker eller ældre EF-varemærkeansøgninger, der er nævnt i EF-søgningsrapporten, meddelelse om, at den internationale registrering, hvor Det Europæiske Fællesskab er designeret, er blevet bekendtgjort, jf. artikel 147, stk. 1.

Artikel 151

Indsigelse

1. Der kan over for en international registrering, hvor Det Europæiske Fællesskab er defineret, rejses indsigelse på samme måde som over for en bekendtgjort EF-varemærkeansøgning.

2. Indsigelse skal gøres gældende inden for en frist på ni måneder efter bekendtgørelsesdatoen, jf. artikel 147, stk. 1. Indsigelse anses ikke for rejst, før indsigelsesgebyret er blevet betalt.

3. Nægtelse af beskyttelse træder i stedet for et afslag på en EF-varemærkeansøgning.

4. Dersom beskyttelse af en international registrering nægtes ved en endelig afgørelse i henhold til denne artikel, eller dersom indehaveren af den internationale registrering - forud for den endelige afgørelse i henhold til denne artikel - har givet afkald på beskyttelse for Det Europæiske Fællesskabs vedkommende, tilbagebetaler Harmoniseringskontoret indehaveren af den internationale registrering en del af det gebyr, der er betalt i henhold til gennemførelsesforordningen.

Artikel 152

Erstatning af et EF-varemærke med en international registrering

Harmoniseringskontoret skal efter anmodning indføre en meddelelse i registret om, at et EF-varemærke anses for erstattet af en international registrering, jf. artikel 4 bis i Madrid-protokollen.

Artikel 153

Ugyldiggørelse af virkningerne af en international registrering

1. Virkningerne af en international registrering, hvor Det Europæiske Fællesskab er designeret, kan erklæres for ugyldige.

2. En begæring om ugyldiggørelse af virkningerne af en international registrering, hvor Det Europæiske Fællesskab er designeret, træder i stedet for en begæring om, at et EF-varemærke erklæres fortabt, jf. artikel 50, eller ugyldigt, jf. artikel 51.

Artikel 154

En international registrerings overgang til en national varemærkeansøgning eller til en territorial udstrækning til medlemsstaterne

1. Dersom en international registrering, hvor Det Europæiske Fællesskab er designeret, er blevet afslået eller ikke længere har virkning, kan indehaveren af den internationale registrering anmode om, at hans internationale registrering, hvor Det Europæiske Fællesskab er designeret, overgår til en national varemærkeansøgning, eller anmode om at hans internationale registrering, hvor Det Europæiske Fællesskab er designeret, overgår til en territorial udstrækning til en medlemsstat, der er part i Madrid-protokollen eller Madrid-arrangementet om den internationale registrering af varemærker, der blev vedtaget i Madrid den 14. april 1891, som revideret og ændret (i det følgende benævnt »Madrid-arrangementet«), jf. artikel 3 ter, stk. 2, i Madrid-protokollen eller artikel 3 ter, stk. 2, i Madrid-arrangementet. Artikel 108-110 finder anvendelse med de fornødne tilpasninger.

2. Den nationale varemærkeansøgning eller den territoriale udstrækning til en medlemsstat, der er part i Madrid-protokollen eller Madrid-arrangementet, som er resultatet af konverteringen af en international registrering, hvori Det Europæiske Fællesskab er designeret, får - uanset artikel 3 ter, stk. 2, i Madrid-protokollen og artikel 3 ter, stk. 2, i Madrid-arrangementet - virkning i den pågældende medlemsstat fra datoen for den internationale registrering, jf. artikel 3, stk. 4, i Madrid-protokollen, fra den dato, hvor Det Europæiske Fællesskab blev designeret, jf. artikel 3, stk. 2, i Madrid-protokollen, hvis designeringen fandt sted efter den internationale registrering, eller fra den prioritetsdato, der er tillagt, og i givet fald med den varemærkeanciennitet, der påberåbes i henhold til artikel 148 i vedkommende stat.

3. En begæring om overgang skal bekendtgøres.

Artikel 155

Brug af et internationalt registreret varemærke

Med henblik på anvendelsen af artikel 15, stk. 1, artikel 43, stk. 2, artikel 50, stk. 1, litra a), og artikel 56, stk. 2, træder bekendtgørelsesdatoen, jf. artikel 147, stk. 2, i stedet for registreringsdatoen.

Artikel 156

Konvertering

1. Med forbehold af stk. 2 finder de bestemmelser, der gælder for EF-varemærkeansøgninger anvendelse med de fornødne tilpasninger på begæringer om en international registrerings konvertering til en EF-varemærkeansøgning, jf. artikel 9 quinquies i Madrid-protokollen.

2. Dersom en begæring om konvertering vedrører en international registrering, hvor Det Europæiske Fællesskab er designeret, og som har været genstand for bekendtgørelse, jf. artikel 147, stk. 2, finder artikel 38-43 ikke anvendelse.

Artikel 157

Sprog

1. Det sprog, hvorpå en international ansøgning, hvor Det Europæiske Fællesskab er designeret, eller det sprog, hvorpå en begæring om efterfølgende territorial udstrækning til Fællesskabet, er blevet indgivet, skal betragtes som ansøgningssproget, jf. artikel 115.

2. Den, der ansøger om en international registrering, hvor Det Europæiske Fællesskab er designeret, skal i sin internationale ansøgning angive et andet af Harmoniseringskontorets sprog, som han indvilliger i anvendelsen af som behandlingssprog i indsigelses-, fortabelses- eller ugyldighedssager.

3. Dersom det i stk. 2 nævnte krav ikke er opfyldt, skal det sprog, hvortil Det Internationale Bureau har oversat den internationale registrering, hvor Det Europæiske Fællesskab er designeret, anses som det andet sprog, jf. artikel 115, stk. 3.«

b) I artikel 8, stk. 2, litra a) indsættes et nyt punkt (iv):

»(iv) varemærker, der er registreret i henhold til et internationalt arrangement, og som har virkning i Fællesskabet;«

c) Afsnit XIII bliver til afsnit XIV.

d) Artikel 140, 141, 142 og 143 får følgende nye numre:

Artikel 140 bliver til artikel 158

Artikel 141 bliver til artikel 159

Artikel 142 bliver til artikel 160

Artikel 143 bliver til artikel 161

e) Henvisningen til artikel 140 i artikel 26, stk. 3, skal erstattes med en henvisning til artikel 158.

f) Henvisningen til artikel 141 i artikel 139, stk. 3, og artikel 140, stk. 3, erstattes med en henvisning til artikel 159.

Artikel 2

Ikrafttræden

Denne forordning træder i kraft på den dato, hvor Madrid-protokollen træder i kraft for Det Europæiske Fællesskabs vedkommende. Datoen for denne forordnings ikrafttræden offentliggøres i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 11 af 14. 1. 1994, s. 1.

(2) Madrid-arrangementet om den internationale registrering af varemærker, som senest revideret i Stockholm den 14. juli 1967 og ændret den 2. oktober 1979.

(3) Kommissionens forslag til Rådets afgørelse om godkendelse af Fællesskabets tiltrædelse af protokollen til Madrid-arrangementet om den internationale registrering af varemærker, vedtaget i Madrid den 27. juni 1989, dok. KOM(96) 367 endelig udg.